## La circulació per les zones afectades per la inundació es limita durant el cap de setmana per a facilitar els treballs d’emergència

*** El CECOPI acorda per unanimitat estes restriccions en les vies de titularitat estatal V-31, V-30 i en les autonòmiques CV-33, CV-36, CV-366, CV-400, CV403, CV-407 i CV-410
* S’establixen excepcions com l’assistència a centres, servicis i establiments sanitaris, el compliment d’obligacions laborals, professionals, empresarials, institucionals o legals, el retorn al lloc de residència habitual o familiar, l’assistència i cura a persones majors, menors, dependents, persones amb discapacitat o persones especialment vulnerables**

El Centre de Coordinació Operatiu Integrat (CECOPI) ha acordat la limitació de la circulació en la zona de l’àrea metropolitana de València afectada per les inundacions durant tot el cap de setmana amb l’objectiu de facilitar els treballs d’emergència de les diferents agències i cossos desplegats en l’emergència.

Així ho ha confirmat el conseller de Medi Ambient, Infraestructures i Territori, Vicente Martínez Mus, després de la reunió del CECOPI en el qual s’ha acordat esta mesura per unanimitat. Les restriccions estaran vigents des de les 00:00 del dissabte 2 de novembre i fins a les 23:59 del diumenge 3 de novembre després de la publicació de l’orde en el *Diari Oficial de la Generalitat Valenciana* (DOGV).

Martínez Mus ha destacat estes mesures acordades “s’han dissenyat per a poder assumir el més ràpid possible la conservació i utilització de les vies per a poder ser més efectius i ràpids en les mesures d’emergència que s’estan prenent de neteja i retirada de vehicles”.

“L’orde consistix a acordar el cessament amb caràcter transitori de la mobilitat i restringir-la per a tots els servicis essencials i d’intervenció, així com de totes les empreses responsables de garantir el subministrament dels servicis bàsics d’aigua, energia, comunicacions i distribució d’aliments”, ha detallat el titular d’Infraestructures. “Durant tot eixe període indicat es restringix el moviment a qualsevol vehicle de transport llevat d’excepcions”, ha matisat Mus.

Les restriccions afectaran petició del Govern central a trams de titularitat estatal de la V-31 íntegrament, excepte l’entrada a la ciutat de València. També -a petició de l’executiu- als accessos i eixides als municipis des del quilòmetre 0 (port) de la V-30 al quilòmetre 9 (accessos a l’A3), els dos sentits, excepte entrada a la ciutat de València.

A més, el decret preveu altres vies de competència autonòmica, com la CV-33 Albal-Torrent, la CV-36 València-*by pass*, la CV-366 accés sud Torrent, la CV-400. València Albal, la CV-403. Xirivella-Torrent, la CV-407 Picanya-Sedaví, la CV-410 Alaquàs-Bonaire.

**Excepcions**

D’esta manera, en el període indicat es restringix el moviment en qualsevol vehicle de transport en totes estes vies per a tots els usuaris excepte els que complisquen algunes excepcions, com l’assistència a centres, servicis i establiments sanitaris, així com el compliment d’obligacions laborals, professionals, empresarials, institucionals o legals o el retorn al lloc de residència habitual o familiar, l’assistència i cura a persones majors, menors, dependents, persones amb discapacitat o persones especialment vulnerables.

També per a les actuacions requerides o urgents davant els òrgans públics, judicials o notarials, situacions de necessitat o causa major o una altra activitat d’anàloga naturalesa degudament acreditada.

Fecha: 01/11/2024